ക്രിസ്ത്യന് പള്ളികളുടെ കണക്കെടുക്കാന് കര്ണാടക സര്ക്കാര് മതപരിവര്ത്തനം പരിശോധിക്കും ബംഗളൂരു കര്ണാടകത്തിലെ ക്രിസ്ത്യന് പള്ളികളുടെ കണക്കെടുക്കാന് സര്വേ നടത്താന് സര്ക്കാര് തീരുമാനം. പള്ളികള് എത്രയെണ്ണം അംഗീകൃതവും അനധികൃതവുമാണ്, പുരോഹിതര് ആരൊക്കെ, നിര്ബന്ധിത മതപരിവര്ത്തനവുമായി ബന്ധപ്പെട്ട കേസുകള് നേരിടുന്നുണ്ടോ എന്നീ വിവരങ്ങളാണ് ശേഖരിക്കുക. പിന്നാക്ക, ന്യൂനപക്ഷ ക്ഷേമവുമായി ബന്ധപ്പെട്ട നിയമസഭാ സമിതിയാണ് തീരുമാനമെടുത്തത്. ജില്ലാ അധികൃതര്ക്ക് നിര്ദേശം നല്കിയെന്ന് സമിതി അധ്യക്ഷനായ ബിജെപി എംഎല്എ ഗുളിഹട്ടി ശേഖര് പറഞ്ഞു. മതപരിവര്ത്തനവുമായി ബന്ധപ്പെട്ട പരാതിയുണ്ടായാല് ഉടന് കേസെടുക്കണമെന്ന് സമിതി നിര്ദേശിച്ചു. പട്ടികജാതി വിഭാഗത്തില്നിന്ന് ക്രിസ്തുമതം സ്വീകരിച്ചവര്ക്ക് രണ്ട് ആനുകൂല്യം നല്കുന്നത് തടയുമെന്ന് ഗുളിഹട്ടി ശേഖര് പറഞ്ഞു. പട്ടികജാതി വിഭാഗത്തിന്റെയും ന്യൂനപക്ഷത്തിന്റെയും ആനുകൂല്യം ഒരേസമയം സ്വീകരിക്കാന് അനുവദിക്കില്ല. തന്റെ അമ്മയെ നിര്ബന്ധിച്ച് ക്രിസ്തുമതത്തിലേക്ക് മാറ്റിയെന്ന് ഗുളിഹട്ടി ശേഖര് സഭയില് ആരോപിച്ചിരുന്നു.